REGOLAMENT TAL-KUMMISSJONI (UE) Nru 82/2010
tat-28 ta’ Jannar 2010
li jemenda r-Regolament (KE) Nru 748/2009 dwar il-lista ta’ operaturi ta’ inġenji tal-ajru li wettqu attività ta’ avjazzjoni elenkata fl-Anness I għad-Direttiva 2003/87/KE fl-1 ta’ Jannar 2006 jew wara, li tispeċifika l-Istat Membru ta’ amministrazzjoni għal kull operatur ta’ inġenji tal-ajru
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra fil-Komunità u li temenda d-Direttiva tal-Kunsill Nru 96/61/KE (1), u b’mod partikolari l-Artikolu 18(3)(a) tagħha,
Billi:
(1)
Id-Direttiva 2003/87/KE, kif emendata bid-Direttiva 2008/101/KE (2), tinkludi l-attivitajiet ta’ avjazzjoni fl-iskema għall-iskambju ta’ kwoti ta’ emissjonijiet ta’ gassijiet fl-Unjoni Ewropea.
(2)
Ir-Regolament tal-Kummissjoni (KE) Nru 748/2009 (3) jistabbilixxi lista tal-operaturi tal-inġenji tal-ajru li wettqu attività ta’ avjazzjoni skont it-tifsira fl-Anness I għad-Direttiva 2003/87/KE fl-1 ta’ Jannar 2006 jew wara.
(3)
Il-lista tal-operaturi tal-inġenji tal-ajru stabbilita mir-Regolament (KE) Nru 748/2009 għandha l-għan li tnaqqas il-piż amministrattiv minn fuq l-operaturi tal-inġenji tal-ajru billi tistipula li kull Stat Membru jkun responsabbli għal kull operatur tal-inġenji tal-ajru, sabiex kull operatur jkun jaf liema Stat Membru se jikkontrollah u kull Stat Membru jkun ċar dwar liema operatur għandu jikkontrolla.
(4)
L-inklużjoni fl-iskema tal-iskambju tal-kwoti ta’ emissjonijiet ta’ gassijiet tal-Unjoni, inkluż l-obbligu li jkunu rinunzjati allowances, tiddependi fuq il-prestazzjoni tal-attività tal-avjazzjoni fl-Anness I għad-Direttiva 2003/87/KE u ma tiddependix fuq l-inklużjoni fil-lista tal-operaturi tal-inġenji tal-ajru stabbilita mir-Regolament tal-Kummissjoni (KE) Nru 748/2009.
(5)
Numru ta’ operaturi tal-inġenji tal-ajru jimpjegaw kumpaniji tal-immaniġġjar jew tas-servizzi biex jipproċessaw pjanijiet tat-titjiriet u jħallsu t-tariffi tar-rotot f’isimhom. Konsegwentement, l-Organizzazzjoni tal-Avjazzjoni Ċivili Internazzjonali (ICAO), li tinnomina l-kumpanija tal-immaniġġjar jew tas-servizz, ħafna drabi tidher fuq il-pjanijiet tat-titjira, minkejja li kumpaniji bħal dawn jistgħu ma jkunux operaturi ta’ inġenji tal-ajru. L-aħjar mod kif ikun identifikat operatur tal-inġenji tal-ajru jew sid ta’ inġenji tal-ajru hija l-preżenza tan-nominat tal-ICAO jew permezz tal-marka tar-reġistrazzjoni fil-pjan tat-titjira u ħafna drabi huwa possibbli li jkun identifikat b’ċertezza l-operatur rilevanti sakemm l-operatur jipprovdi lill-Eurocontrol dikjarazzjoni tal-flotta li tinkludi d-dejta dwar l-inġenji tal-ajru li jopera. Fl-istabbiliment tal-lista aġġornata tal-operaturi tal-inġenji tal-ajru, il-Kummissjoni kkunsidrat id-dikjarazzjonijiet tal-lista tal-flotta provduta lilha mill-operaturi u mill-kumpaniji tal-immaniġġjar u tas-servizzi. Madanakollu, numru ta’ kumpaniji tal-immaniġġjar jew tas-servizzi u numru ta’ marki ta’ reġistrazzjoni tal-inġenji tal-ajru, jidhru fil-lista aġġornata minħabba nuqqas ta’ informazzjoni provduta.
(6)
Ir-Regolament (KE) Nru 748/2009 għandu għalehekk jiġi emendat skont dan,
ADOTTAT DAN IR-REGOLAMENT:
Artikolu 1
L-Anness tar-Regolament (KE) Nru 748/2009 jinbidel bl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell it-28 ta’ Jannar 2010.